als_Latn dik_Latn sna_Latn
Zgjedhjet në tri qendra votimi në veri të Mitrovicës shpallen të pavlefshme. Pasi ka verifikuar materialet zgjedhore të këtyre qendrave, Komisioni Qendror i Zgjedhjeve në Kosovë, konstatoi parregullsi dhe vendosi përsëritjen e votimeve. Institucioni më i lartë i administrimit të zgjedhjeve po merret edhe me verifikimin e materialeve zgjedhore të qendrave të tjera të votimit në Mitrovicën Veriore, si dhe në tri komunat me shumicë serbe, Zveçan, Leposaviç dhe Zubin Potok. Gjithashtu do të kryhet edhe numërimi i votave të këtyre komunave, në prani të komisionerëve vendorë. Ndërkaq, kryeministrat e Kosovës dhe të Serbisë, Thaçi dhe Daçiç takohen sot në Bruksel, me ndërmjetësimin e shefes për politikë të jashtme të Bashkimit Europian, Ketrin Eshton. Sipas zyrës së shtypit të baroneshës Eshton, në takim do të diskutohen hapat e mëtejshëm të procesit zgjedhor në Kosovë, si dhe zbatimi i Marrëveshjes së Prillit, për normalizimin e marrëdhënieve midis dy vendeve. Më herët, Daçiç ka deklaruar në Beograd se do të kërkojë shpalljen të pavlefshme të zgjedhjeve në veri të Kosovës, pasi sipas tij, serbët e kanë pasur të pamundur të votojnë për shkak të presioneve.
als_Latn